section_heading: Izrada
paragraph_text: U početcima Domovinskog rata u virovitičkom kraju, baš kao i u cijeloj Hrvatskoj, nije bilo borbenih vozila koja bi braniteljima pomogla u obrani. Upravo zbog toga odlučeno je da se u kolovozu 1991. godine u poduzeću Rapid iz Virovitice proizvede oklopno vozilo. Dogovoreno je da vozilo dobije ime Mikeš, po stanovnicima Virovitice koji su se nekada zvali Mikeši. Nakon uređenja podvozja pristupilo se montiranju oklopa koji je bio izrađen od visokokvalitetnog čeličnog lima debljine od 8 do 20 mm, s osnovnim ciljem zaustavljanja puščanih zrna. Unutrašnjost vozila izrađena je po načelu komora koje su trebale umanjiti udarnu moć protuoklopnih sredstava. Za slučaj opasnosti i eventualnog ulaska u borbu na donjoj strani vozila izrađen je otvor za prinudni izlaz. Poduzeće TVIN izradilo je zaštitu od buke i postavilo sjedala.